Blockfestin ohjelma on käytännössä sinetöity: Pusha T täydentää festivaalin ohjelman

Blockfestin ohjelma alkaa olla valmis. Petri Anttila

Pekka Ruissalo

Blockfestin ohjelma on käytännössä viimeistä piirtoa myöten valmis. Daytona-albumin hiljattain julkaissut Pusha T (US) saapuu tähdittämään Ratinaa. Yhdysvaltalaisen hip hop -musiikin pitkän linjan tekijöihin lukeutuva Pusha T korvaa tällä viikolla keikkansa peruneen Playboi Cartin Pusha T:n lisäksi Blockfestia tähdittävät muun muassa Post Malone (US), Travis Scott (US), Lil Pump (US) ja Juicy J (US).

New Yorkin Bronxista kotoisin oleva Pusha T on tämän hetken ajankohtaisimpia artisteja, sillä kriitikoiden ylistämän Daytona-albumin lisäksi räppäri on saanut viime aikoina paljon mediahuomiota erimielisyyksistään Draken kanssa. Julkinen kiista räppäreiden välillä alkoi muutama viikko sitten Draken julkaiseman Duppy Freestyle -kappaleen myötä, jossa hän solvaa Pusha T:tä ja hänen lähipiiriin kuuluvia henkilöitä, kuten Kanye Westiä. Pusha T vastasi nopeasti samalla mitalla takaisin kappaleella The Story Of Adidon, joka löytyy Soundcloudista. Kiista herättää edelleen paljon keskustelua kansainvälisellä urbaanin musiikin kentällä.

Oman soolouransa lisäksi Pusha T tunnetaan alun alkaen hip hop -duo Clipsen toisena jäsenenä. Clipse keikkaili myös ensimmäisillä Blockfesteilla vuonna 2008. Kokoonpano oli aktiivinen 90-luvun alusta 2010-luvun lopulle saakka, jonka jälkeen Pusha keskittyi omaan soolouraansa Kanye Westin G.O.O.D Music -levy-yhtiössä. Tänä päivänä Pusha T vaikuttaa myös kyseisen levy-yhtiön johtoportaassa.

Pusha T on mukana monissa nimekkäissä hip hop -kappaleissa, kuten Mercy (Good Music Cruel Summer), Runaway (Kanye West) ja Don’t Like.1 (Good Music Cruel Summer). Pusha T:n tuoreen Daytona-albumin isoimmaksi kappaleeksi on noussut If You Know You Know, joka on striimannut Spotifyssä vajaassa parissa viikossa yli 10 miljoonaa kertaa. Lisäksi hänet tunnetaan muun muassa kappaleistaan Untouchable, M.P.A. ja Trouble On My Mind.